इस सवाल के जवाब में धनुष ने कहा "देखिए रजनीकांत से तुलना होना तो लाज़मी है, इसे रोका नहीं जा सकता लेकिन मैं ऐसी बातों पर प्रतिक्रिया देना पसंद नहीं करता."धनुष के मुताबिक "मेरा और उनका एक्टिंग का तरीका एकदम जुदा है और वैसे भी मात्र 24 फिल्म पुराने लड़के की एक दिग्गज के साथ तुलना करना बेवकूफी है. लोगों का हक है कि वो हम दोनों की तुलना करें लेकिन इस पर कुछ बोलने या नहीं बोलने का हक़ तो मेरा ही है ना."गौरतलब है कि धनुष की शादी रजनीकांत की बड़ी बेटी एश्वर्या के साथ हुई है जिन्होंने 2012 में अपनी पहली फिल्म 'थ्री' का निर्देशन किया था. इस फिल्म में धनुष और श्रुति हासन मुख्य भूमिका में थे.'रांझणा' फिल्म में धनुष एक स्कूल जाने वाले बनारसी लड़के का रोल निभा रहे हैं जो सोनम कपूर के पात्र से बचपन से ही बेइंतहा मोहब्बत करता है.धनुष ने बताया कि जब वो दसवीं क्लास में थे तब उन्हें भी प्यार हुआ था और इस फिल्म में दिखाई गई कई घटनाएं उनके असल जीवन से मिलती जुलती है.अपने किशोरावस्था के प्रेम के बारे में धनुष बताते हैं "मैं सोलह साल का था और वो मेरा पहला प्यार थी. आप फिल्म में जो देखेंगे वैसा ही सब कुछ मैंने उस लड़की के लिए किया और उसने मुझे स्वीकार भी कर लिया. हालांकि एक साल बाद उसने मुझे छोड़ भी दिया था."हालांकि जब धनुष से पूछा गया कि उनके हिसाब से सच्चे प्यार की क्या परिभाषा है तो उनका जवाब था "अब प्यार का मतलब हर किसी के लिए अलग अलग हो सकता है. इसलिए मेरी राय कुछ ख़ास मायने रखती नहीं है."दक्षिण भारतीय होने के बावजूद धनुष ने अपनी पहली हिंदी फिल्म में एक ठेठ बनारसी का रोल निभाया है.अपने रोल की तैयारियों के बारे में बात करते हुए धनुष ने कहा "मैंने कोई तैयारी नहीं की जो कुछ किया फिल्म के लेखक हिमांशु शर्मा और निर्देशक आनंद राय ने किया. मेरी भाषा पर भी हिमांशु ने ही मेहनत की, अगर आप डबिंग स्टूडियो में आते तो आपको असलियत पता चलती."धनुष ने सभी सवालों के जवाब अंग्रेज़ी में दिए और कहा "अभी हिंदी में जवाब देने के लिए साहस जमा नहीं कर पाया हूं, एक और फिल्म की मोहलत दीजिए उसके बाद सारे जवाब हिंदी में ही दूंगा."वैसे धनुष का असली नाम प्रभू है और उन्होंने अपनी पहली फिल्म से ही अपना नाम बदल लिया था. वजह - प्रभू नाम का हीरो पहले से ही इंडस्ट्री में है.'रांझणा' में धनुष के साथ सोनम कपूर औऱ अभय देओल नज़र आएंगे. फिल्म 21 जून को रिलीज़ होगी.(बीबीसी हिन्दी के क्लिक करें एंड्रॉएड ऐप के लिए 



क्लिक करें. ताज़ा अपडेट्स के लिए आप हम से क्लिक करें 



फ़ेसबुक और क्लिक करें 



ट्विटर पर जुड़ सकते हैं.)